গাছের সার কিনে দিতে হবে! তা হলেই বিজ্ঞাপন দেওয়া যাবে। রাস্তার দু’পাশের বাগানের পরিচর্যা যাতে ঠিকঠাক হয়, তার জন্য এমনই কৌশল নিল কলকাতা পুরসভা!
ভূপেন বসু অ্যাভিনিউয়ে রাস্তার দু’পাশে সম্প্রতি বাগান তৈরি করা হয়েছে। কিন্তু বাগান তৈরি করলেই তো শুধু হবে না, তার রক্ষণাবেক্ষণও প্রয়োজন। তাই স্থানীয় পুর অফিসের তরফে বেসরকারি সংস্থার কাছে প্রস্তাব দেওয়া হয়েছে যে, বাগানের পরিচর্যায় সহযোগিতা করলে তবেই সেখানে বিজ্ঞাপনের অনুমতি দেওয়া হবে।
স্থানীয় কাউন্সিলর পার্থ মিত্র জানাচ্ছেন, ওই প্রস্তাবে ইতিমধ্যেই সাড়া মিলেছে। বিজ্ঞাপন দিতে আগ্রহী এক বেসরকারি সংস্থা স্থানীয় পুর অফিসে যোগাযোগও করেছে। মাসিক ২০ হাজার টাকা দিচ্ছে তারা। পার্থ বলেন, ‘‘শুধু তো বাগান করলেই হবে না। তার রক্ষণাবেক্ষণের কাজটাও গুরুত্বপূর্ণ। তাই বেসরকারি সংস্থার সঙ্গে কথা হয়েছে। তাদের বিজ্ঞাপনের টাকাতেই বাগানের পরিচর্যার কাজ হবে।’’

এই বিষয়ে অন্যান্য খবর

বিজ্ঞাপন নয়, আকাশ দেখা যাক! পুরসভার নতুন নীতি


স্থানীয় পুর অফিস সূত্রের খবর, ওই বাগান পরিচর্যার জন্য ছ’জন অস্থায়ী কর্মী রয়েছেন। তাঁরাই গাছে সার দেওয়া, জল দেওয়া থেকে শুরু করে গাছ লাগানোর কাজ করে থাকেন। বেসরকারি সংস্থা যে টাকা দিচ্ছে, সেই টাকাতেই তাঁদের বেতন দেওয়া হচ্ছে।  
কলকাতা পুরসভা সূত্রের খবর, ভূপেন বসু অ্যাভিনিউয়ে রাস্তার দু’পাশের বাগানের জন্য পুর উদ্যান বিভাগ মোট ১৬ লক্ষ টাকা ব্যয় করেছে। ওই বাগানে আলো লাগানোরও পরিকল্পনা করা হয়েছে। বাগানের দিকে সবুজ আলো ও রাস্তার দিকে সাদা আলো থাকবে বলে পুরসভা সূত্রের খবর। আলোর জন্য মোট ১০ লক্ষ টাকা ধরা হয়েছে বলে জানাচ্ছেন পুর আধিকারিকদের একাংশ। তবে শুধু সৌন্দর্যায়নই নয়, ওই বাগানের ফলে ফুটপাথ দখল আটকানো যাবে বলে মনে করছেন আধিকারিকেরা।